Document ID: 32013R0251

UREDBA KOMISIJE (EU) št. 251/2013
z dne 22. marca 2013
o spremembi prilog II in III k Uredbi (ES) št. 396/2005 Evropskega parlamenta in Sveta glede mejnih vrednosti ostankov za aminopiralid, bifenazat, kaptan, fluazinam, fluopikolid, folpet, krezoksim-metil, pentiopirad, prokvinazid, piridat in tembotrion v ali na nekaterih proizvodih
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1), zlasti člena 14(1)(a) Uredbe,
ob upoštevanju naslednjega:
(1)
Za bifenazat, kaptan, dimetoat, folpet, iprodion, krezoksim-metil, pimetrozin in piridat so bile mejne vrednosti ostankov (MRL) določene v Prilogi II in delu B Priloge III k Uredbi (ES) št. 396/2005. Za aminopiralid, fluazinam, fluopikolid, prokvinazid in tembotrion so bile MRL določene v delu A Priloge III k Uredbi (ES) št. 396/2005. Za pentiopirad niso bile v prilogah II in III določene nobene specifične MRL, snov pa prav tako ni bila vključena v Prilogo IV k Uredbi (ES) št. 396/2005, zato se zanjo uporablja privzeta vrednost 0,01 mg/kg.
(2)
V okviru postopka za registracijo fitofarmacevtskega sredstva, ki vsebuje aktivno snov aminopiralid, je bila v skladu s členom 6(1) Uredbe (ES) št. 396/2005 vložena vloga za spremembo obstoječih MRL za uporabo na ogrščici.
(3)
Za bifenazat je bila takšna vloga vložena za uporabo na citrusih, pečkatem sadju, koščičastem sadju, namiznem in vinskem grozdju, hmelju, jagodah, paradižniku, papriki, jajčevcih in bučnicah (z neužitno lupino). Za kaptan je bila takšna vloga vložena za uporabo na paradižniku. Za dimetoat je bila takšna vloga vložena za uporabo na namiznih oljkah in oljkah za proizvodnjo olja. Za fluazinam je bila takšna vloga vložena za uporabo na jabolkih. Za fluopikolid je bila takšna vloga vložena za uporabo na solati in drugih solatnicah, špinači in podobnem (listi) ter svežih zeliščih. Za folpet je bila takšna vloga vložena za uporabo na robidah, malinah, ribezu in kosmuljah. Za iprodion je bila takšna vloga vložena za uporabo na gomoljni zeleni. Za krezoksim-metil je bila takšna vloga vložena za uporabo na ječmenu, rži in pšenici. Za prokvinazid je bila takšna vloga vložena za uporabo na paradižniku, jajčevcih in bučnicah (z užitno lupino). Za pimetrozin je bila takšna vloga vložena za uporabo na motovilcu in fižolu (v stroku). Za piridat je bila takšna vloga vložena za uporabo na kopru. Za tembotrion je bila takšna vloga vložena za uporabo na ledvicah in jetrih govedi in prašičev ob upoštevanju vrednosti ostankov v krmi, ki so posledica uporabe tembotriona na koruzi.
(4)
V skladu s členom 6(2) in (4) Uredbe (ES) št. 396/2005 je bila vložena vloga za fluopikolid za uporabo na korenju, redkvi in sladkorni pesi. Vlagatelj trdi, da ob odobreni uporabi fluopikolida na takih pridelkih v Združenih državah in Kanadi ostanki presegajo MRL, dovoljene na podlagi Uredbe (ES) št. 396/2005, in da so za preprečevanje trgovinskih ovir pri uvozu teh pridelkov potrebne višje MRL
(5)
Za pentiopirad je bila vložena vloga v skladu s členom 6(1) in (4) Uredbe (ES) št. 396/2005 z namenom določitve MRL za lupinarje (razen kokosovih orehov in pinjol), pečkato sadje, češnje, breskve, slive, jagode, korenovke in gomoljnice, česen, čebulo, šalotko, spomladansko čebulo, paradižnik, papriko, jajčevce, bučnice, sladko koruzo, cvetoče kapusnice, glavnato zelje, kitajski kapus, solato in druge solatnice, vključno Brassicacea, špinačo in podobno (listi), pravo krebuljico, peteršilj, fižol (v stroku ali brez stroka), grah (v stroku ali brez stroka), kardij, zeleno, komarček, rabarbaro, por, sušene stročnice, zemeljske oreške, sončnično seme, ogrščico, sojo, bombažno seme, ječmen, koruzo, oves, rž, sirek, pšenico, sladkorno peso in živalske proizvode, ob upoštevanju vrednosti ostankov v krmi. Vlagatelj trdi, da ob odobreni uporabi navedene snovi na takih proizvodih v Združenih državah in Kanadi ostanki presegajo MRL iz Uredbe (ES) št. 396/2005 ter da so za predvidene uporabe v Evropski uniji in odobrene uporabe v Združenih državah in Kanadi potrebne zahtevane MRL. Da bi preprečili trgovinske ovire pri uvozu teh proizvodov, so potrebne višje MRL.
(6)
V skladu s členom 8 Uredbe (ES) št. 396/2005 so zadevne države članice te vloge ocenile in Komisiji poslale poročila o ocenah.
(7)
Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila obrazložena mnenja o predlaganih MRL (2). Ta mnenja je poslala Komisiji in državam članicam ter jih javno objavila.
(8)
Agencija je v obrazloženih mnenjih ugotovila, da bi bilo treba, kar zadeva uporabo dimetoata na namiznih oljkah in oljkah za proizvodnjo olja, oceno tveganja v okviru obrazloženega mnenja treba obravnavati kot začasno, saj lahko podcenjuje dejansko tveganje za potrošnike, ker končna ocena še ni na voljo. Glede uporabe iprodiona na gomoljni zeleni je Agencija poudarila pomanjkljivosti glede študij o metabolizmu v rastlini. Glede uporabe pentiopirada na kitajskem kapusu in endiviji Agencija ne priporoča določitve predlaganih MRL, saj tveganja za potrošnike ni mogoče izključiti. Nadalje, preskusi za ugotavljanje ostankov na koruzi, oljni ogrščici, bombažu, sončnicah in soji so bili opravljeni z gensko spremenjenimi pridelki. Vlagatelj mora potrditi, da poteka metabolizem pentiopirada v gensko spremenjenih pridelkih enako kot v konvencionalno podobnem proizvodu. Glede uporabe pimetrozina na motovilcu in fižolu (v stroku) je Agencija ugotovila, da predloženi podatki ne zadostujejo za določitev novih MRL. Obstoječe MRL bi zato morale ostati nespremenjene.
(9)
Agencija je glede vseh drugih vlog sklenila, da so izpolnjene vse zahteve po podatkih in da so spremembe MRL, ki jih zahtevajo vlagatelji, sprejemljive z vidika varstva potrošnikov na podlagi ocene izpostavljenosti potrošnikov za 27 posebnih skupin evropskih potrošnikov. Agencija je upoštevala najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkoročni izpostavljenosti zaradi čezmernega uživanja zadevnih pridelkov in proizvodov ni bilo ugotovljeno tveganje, da se preseže sprejemljivi dnevni vnos ali akutni referenčni odmerek.
(10)
Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.
(11)
Uredbo (ES) št. 396/2005 bi bilo zato treba ustrezno spremeniti.
(12)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Prilogi II in III k Uredbi (ES) št. 396/2005 se spremenita v skladu s Prilogo k tej uredbi.
Člen 2
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 22. marca 2013

Labels: 0
3
17
6